นับถอยหลังศาลฎีกาอังกฤษอ่านคำวินิจฉัย Brexit เย็นนี้
จับตาศาลฎีกาอังกฤษอ่านคำวินิจฉัยวันนี้ (25 ม.ค.) เวลา 16.30 น. เริ่มต้นกระบวนการแยกตัวออกจาก Brexit
24 ม.ค. 2560

จับตาศาลฎีกาอังกฤษอ่านคำวินิจฉัยวันนี้ (25 ม.ค.) เวลา 16.30 น. เริ่มต้นกระบวนการแยกตัวออกจาก Brexit
ผู้สื่อข่าวรายงานว่า ศาลฎีกาของอังกฤษนัดอ่านคำวินิจฉัยในวันนี้ (24 ม.ค.) เวลา 09.30 น.ตามเวลาท้องถิ่น หรือ 16.30 น.ตามเวลาไทย ในประเด็นที่ว่า นางเทเรซา เมย์ นายกรัฐมนตรีอังกฤษ สามารถประกาศใช้มาตรา 50 ของสนธิสัญญาลิสบอนของสหภาพยุโรป เพื่อเริ่มต้นกระบวนการแยกตัวออกจากสหภาพยุโรป (Brexit) โดยไม่ต้องขอความเห็นชอบจากรัฐสภาได้หรือไม่
อนึ่งก่อนหน้านี้ ศาลสูงในกรุงลอนดอนมีคำวินิจฉัยในวันที่ 3 พ.ย.ปีที่แล้วว่า รัฐบาลไม่มีอำนาจในการประกาศเริ่มต้นกระบวนการ Brexit โดยรัฐบาลจะต้องขอการอนุมัติจากรัฐสภาก่อนที่จะสามารถดำเนินการดังกล่าว
ด้านรัฐบาลอังกฤษได้แสดงความผิดหวังต่อคำวินิจฉัยของศาลดังกล่าว และได้ทำการยื่นอุทธรณ์ต่อศาลฎีกา ทั้งนี้ รัฐบาลได้ยื่นคำชี้แจงว่า ภายใต้รัฐธรรมนูญของอังกฤษที่ไม่มีการบัญญัติไว้นั้น รัฐบาลสามารถทำสนธิสัญญา หรือยกเลิกสนธิสัญญากับประเทศต่างๆ โดยไม่ต้องขอการอนุมัติจากรัฐสภา
อย่างไรก็ดี ฝ่ายคัดค้านระบุว่า การประกาศใช้มาตรา 50 จะทำให้ชาวอังกฤษสูญเสียสิทธิที่รัฐสภาเคยให้การอนุมัติไว้ จึงเป็นหน้าที่ของรัฐสภาที่จะประกาศยกเลิกสิทธิดังกล่าว
ทั้งนี้ หากศาลมีคำวินิจฉัยว่านายกรัฐมนตรีไม่มีอำนาจประกาศ Brexit โดยลำพัง ก็จะทำให้รัฐสภามีโอกาสแก้ไขข้อตกลง Brexit ของรัฐบาล หรืออาจคว่ำข้อตกลงดังกล่าว แต่หากศาลมีความเห็นว่านายกรัฐมนตรีสามารถประกาศ Brexit โดยไม่ต้องขอความเห็นชอบจากรัฐสภา ก็จะทำให้นางเมย์เดินหน้าตามแผนการประกาศใช้มาตรา 50 ในสิ้นเดือนมี.ค. พร้อมกับเริ่มต้นกระบวนการเจรจาแยกตัวจากสหภาพยุโรปเป็นเวลา 2 ปี
